recursal/SuperWikiNEXT-32B huggingface dataset:
**Steven John Bradbury** (s. 14. lokakuuta 1973 Sydney) on australialainen kaukalopikaluistelija.

Bradbury muistetaan ehkäpä parhaiten olympiavoitostaan tuhannen metrin matkalla 2002 Salt Lake Cityn kisoissa. Hän selviytyi alkukarsinnasta jatkoon Marc Gagnonin hylkäyksen ansiosta. Välierässään Bradbury oli viimeisenä kunnes kolme edellä olevaa luistelijaa kolaroivat ja kaatuivat, jolloin Bradbury kakkossijallaan varmisti paikan loppukilpailussa. Itse finaalissa Bradbury oli vielä viimeisessä kaarteessa joukon viimeisenä, mutta kaikki hänen edellään olleet neljä muuta luistelijaa kaatuivat ja Bradbury voitti Australian talviolympiahistorian ensimmäisen kultamitalin. Aikaisemmin Bradburyllä oli olympialaisista viestipronssi 1994 Lillehammerista.

Aiheesta muualla
----------------

* (Arkistoitu – Internet Archive)
* Ilta-Sanomat: *Steven Bradburyn kultamitali hullaannutti Australian* 19.02.2002

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Yhdysvallat

 |

 |
**Tohfa** (suomeksi "Lahja") on vuonna 1984 ensi-iltansa saanut intialainen hindinkielinen romanttinen draamaelokuva. Sen ohjasi K. Raghavendra Rao ja pääosia näyttelivät Jeetendra, Sridevi ja Jaya Prada. *Tohfa* oli hindinkielinen uudelleenfilmatisointi Raon ohjaamasta telugunkielisestä elokuvasta *Devatha* vuodelta 1982. Se oli vuoden eniten tuottanut hindinkielinen elokuva.

Juoni
-----

Janki (Jaya Prada) ja Lalita (Sridevi) ovat siskoksia ja hyvin läheisiä. Lalita ja Ram (Jeetendra) rakastuvat tulisesti. Heidän tietämättään Janki on myös rakastunut Ramiin. Kun Lalita saa tietää, hän uhraa oman suhteensa Ramiin ja menee pikaisesti naimisiin kelvottoman Kamleshin (Shakti Kapoor) kanssa. Kamlesh pidätetään heti heidän avioiduttuaan. Tietämättä Lalitan todellista motiivia, Ram ja Janki ovat raivoissaan hänelle.

Lalita muuttaa pois eikä häntä nähdä moneen vuoteen. Ram ja Janki menevät naimisiin ja elävät onnellista avioelämää. Heidän ainoa murheensa on lapsettomuus. Vuosien jälkeen Ram kohtaa Lalitan, joka elättää ja kasvattaa poikaansa yksin. Järkytyksekseen Ram ymmärtää olevansa pojan isä. Lapsi oli saanut alkunsa hetken huumassa ennen heidän eroaan. Ram tuntee uskollisuutta vaimoaan kohtaan, mutta samalla tuntee myös kiintymystä poikaansa kohtaan. Lasta odottava Janki saa tietää sisarensa paluusta ja luulee Ramin ja Lalitan pettävän häntä. Lalita tappaa vankilasta vapautuneen Kamleshin tämän uhatessa Lalitan pojan henkeä. Lopulta kaikki väärinkäsitykset selviävät. Janki ymmärtää Lalitan tehneen suuren uhrauksen ja tuntee syyllisyyttä. Janki synnyttää tyttären ja kuolee, jättäen lapsen Ramin ja Lalitan hoidettavaksi.

Näyttelijät
-----------

|  |  |  |
| --- | --- | --- |
|  Jeetendra  | … |  Ram
  |
|  Jaya Prada  | … |  Janki 
  |
|  Sridevi  | … |  Lalita
  |
|  Shakti Kapoor  | … |  Kamlesh
  |
|  Kader Khan  | … |  Raghuveer
  |
|  Asrani  | … |  Poojari
  |
|  Aruna Irani  | … |  Sundari
  |
|  Leela Mishra  | … |  Dadi
  |
|  Mohan Choti  | … |  Jamoore
  |

Soundtrack
----------

Kaikki sanat Indeevar, kaikki sävellykset Bappi Lahiri. 

|  |
| --- |
| Nro | Nimi | Laulaja(t) | Kesto |  |
| 1. | "Albela Mausam Kehta Hai Swagatam" | Lata Mangeshkar, Kishore Kumar |  |
| 2. | "Gori Tere Ang Ang Mein Roop Rang Ke" | Kishore Kumar, Asha Bhosle |  |
| 3. | "Ek Aankh Maarun To Parda Hat Jaaye" | Kishore Kumar, Asha Bhosle |  |
| 4. | "Pyar Ka Tohfa Tera Banaaye Jeevan Mera" | Kishore Kumar, Asha Bhosle |  |
| 5. | "Milan Maujon Se Maujon Ka" | Asha Bhosle, S. P. Balasubrahmanyam |  |

Lähteet
-------

1. ↑  Salam, Ziya Us: Pulse of the people *The Hindu*.  16.9.2010. Viitattu 23.12.2020. (englanniksi)
2. ↑  Box Office 1984 *Box Office India*.  Arkistoitu 1.2.2009. Viitattu 23.12.2020. (englanniksi)

Aiheesta muualla
----------------

* *Tohfa* Internet Movie Databasessa. (englanniksi)
*Tämä artikkeli kertoo Raamatun Raakelista. Raakelista nimenä kerrotaan artikkelissa Raakel (nimi), jossa myös luetellaan muita samannimisiä henkilöitä.*
Raakel ja Lea Dante Gabriel Rossettin maalauksessa vuodelta 1855.
**Raakel** (hepr. ‏רחל‎) on Raamatun Vanhan testamentin henkilö. Hän oli Laabanin tytär ja Jaakobin toinen puoliso sekä Joosefin ja Benjaminin äiti.

Raamatun mukaan Jaakob rakastui enonsa Laabanin nuorempaan tyttäreen, serkkuunsa Raakeliin ja lupasi palvella Laabania seitsemän vuotta saadakseen Raakelin vaimokseen. Seitsemän vuoden kuluttua Laaban antoi Jaakobille kuitenkin vanhemman tyttärensä Lean. Hääviikon kuluttua Laaban antoi myös Raakelin Jaakobille vaimoksi sillä ehdolla, että Jaakob palvelee enoaan vielä toiset seitsemän vuotta.
Raakel synnytti Jaakobin 12 pojasta kaksi nuorinta, Joosefin ja Benjaminin, jonka synnyttäessään hän kuoli. Raakelin hauta sijaitsee lähellä Beetlehemiä ja on nykyään turistikohteena.

Lähteet
-------

1. ↑  ENSIMMÄINEN MOOSEKSEN KIRJA, GENESIS 29 *evl.fi*.  Arkistoitu 9.12.2007. Viitattu 30.11.2009.
2. ↑  ENSIMMÄINEN MOOSEKSEN KIRJA, GENESIS 35 *evl.fi*.  Arkistoitu 9.12.2007. Viitattu 30.11.2009.
3. ↑  Israelin ja Jordanian retkiohjelma (retkien selostukset alempana) *toiviomatkat.fi*.  Arkistoitu 14.12.2011. Viitattu 1.12.2009.
**Tiago Machado** (s. 18. lokakuuta 1985 Vila Nova de Famalicao) on portugalilainen maantiepyöräilijä, joka on menestynyt etupäässä etappikilpailuissa. Hän ajoi portugalilaisessa Carvalhelhos-Boavista-joukkueessa 2005–2006, Riberalves-Boavistassa 2007 ja Madeinox-Boavista-tallissa 2008–2009. Vuosina 2010–2011 hän edusti yhdysvaltalaista Team RadioShack -joukkuetta, 2012–2013 yhdysvaltalais-luxemburgilaista RadioShack-Nissan-Trek / RadioShack-Leopard-Trekiä, 2014 saksalaista Team NetApp-Enduraa, 2015−2018 venäläistä Katjušaa ja vuodesta 2019 alkaen portugalilaista Sporting CP/Taviraa.

Saavutuksia
-----------

Lähde: Cycling Archives

2006
Aika-ajon alle 23-vuotiaiden Portugalin-mestaruus
2007
Aika-ajon alle 23-vuotiaiden Portugalin-mestaruus
2008
Troféu Joaquim Agostinho - GP de Ciclismo de Torres Vedras, kokonaiskilpailun voitto
2009
Vuelta a Asturias, kokonaiskilpailussa toinen
Aika-ajon Portugalin-mestaruus
2010
Volta ao Algarve, kokonaiskilpailussa kolmas
Critérium International, kokonaiskilpailussa kolmas
Circuit Cycliste de la Sarthe, kokonaiskilpailussa toinen, etapin 2b voitto
Tour de Romandie, kokonaiskilpailussa kuudes
2011
Giro del Trentino, kokonaiskilpailussa toinen
Italian ympäriajo, kokonaiskilpailussa 19:s
2012
Tour Down Under, kokonaiskilpailussa kolmas
2013
Tour de Wallonie, mäkikirikilpailun voitto
2014
Critérium International, kokonaiskilpailussa kolmas
Slovenian ympäriajo, kokonaiskilpailun voitto
MM-kilpailut, aika-ajossa 11:s
2015
Volta ao Algarve, kokonaiskilpailussa kolmas
Bayern Rundfahrt, kokonaiskilpailussa toinen

Lähteet
-------

1. 1 2  Tiago Machado *cyclingbase.com*.  Arkistoitu 30.1.2015. Viitattu 29.1.2015. (englanniksi)
2. 1 2  Tiago Machado *cyclingarchives.com*. Viitattu 20.1.2019. (englanniksi)
3. ↑  Contador kahden vuoden pannaan, menetti Tourin ja Giron voitot *procycling.fi*.  6.2.2012.  Arkistoitu 9.2.2012. Viitattu 16.3.2012.
4. ↑  Van Avermaet wins stage 5 and overall at Tour de Wallonie *cyclingnews.com*.  24.7.2013. Viitattu 28.7.2013. (englanniksi)
5. ↑  Tiago Machado *Pro Cycling Stats*. Viitattu 28.9.2014. (englanniksi)


|  |  |  |  |
| --- | --- | --- | --- |
| 

| * n
* k
* m
Katjuša–Alpecinin pyöräilijät |
| --- |
|  |
| Battaglin • Biermans • Boswell • Cras • Debusschere • Dowsett • Fabbro • Gonçalves • Guerreiro • Haas • Haller • Hollenstein • Kittel • Kotsjetkov • Kuznetsov • Navarro • Politt • Smit • Špilak • Strakhov • Tanfield • Würtz Schmidt • Zabel • Zakarin |

 |
**Lumo Energia Oyj** oli vuosina 2015–2022 toiminut suomalainen sähkön vähittäismyyntiyritys, joka myi sähköä sekä kuluttajille että yrityksille. Yritys tarjosi myös aurinkosähköjärjestelmiä ja sähköauton latausjärjestelmiä kotitalouksille ja taloyhtiöille.

Lumo Energia myi pohjoismaisen sähköpörssin Nord Poolin kautta ostamaansa sähköenergiaa eikä sillä ollut omaa sähköntuotantoa. Suomen lisäksi yritys myi sähköä Ruotsissa, missä se toimi nimellä Lumo Energi Ab.

Lumo Energian omisti yhdysvaltalainen pörssiyhtiö Genie Energy Ltd. Lumo siirtyi Genie Energyn omistukseen 2019.

Joulukuussa 2021 osa toimintansa lopettavan Energia 247:n asiakkaista siirrettiin Lumo Energialle.

Heinäkuussa 2022 Lumo Energia ilmoitti lopettavansa toimintansa sekä Suomessa että Ruotsissa energiahintojen äkillisen nousun ja vaikeasti ennustettavan hintakehityksen tehtyä toiminnasta kannattamatonta. Se myi valtaosan sähkösopimuksistaan norjalaiselle GNP Energylle, mutta irtisanoi noin kahdeksan tuhatta määräaikaissopimusta lainvastaisesti ja kehotti näitä asiakkaita hankkimaan elokuun loppuun mennessä uuden sähkönmyyjän. Tästä yksittäiselle asiakkaalle aiheutunut haitta voi olla jopa tuhansia euroja, mikä yrityksen olisi korvattava. Kilpailu- ja kuluttajavirasto yritti neuvotella yrityksen kanssa sopimusrikkomuksen korvaamisesta kuluttajille, mutta Lumo Energia jätti toimittamatta dokumentteja taloudellisesta tilastaan, keskeytti lokakuussa 2022 neuvottelut ja ilmoitti hakeutuvansa konkurssiin, missä tilanteessa korvausten saamista pidetään epätodennäköisenä.

Lumo Energia jätti konkurssihakemuksen 7. marraskuuta 2022.

Lähteet
-------

1. ↑  Lumo Energia – sinulle paras sähkösopimus *Lumo Energia*.  Arkistoitu 10.3.2022. Viitattu 10.3.2022.
2. ↑  Elbolag med enkla elavtal & god kundservice *Lumo Energi*.  Arkistoitu 10.3.2022. Viitattu 10.3.2022. (ruotsiksi)
3. ↑  Mikä on Lumo Energia? Tietoa meistä *Lumo Energia*.  Arkistoitu 10.3.2022. Viitattu 10.3.2022.
4. ↑  Genie Energy enters into Scandinavian retail energy supply market with Lumo Energia acquisition *NS Energy*.  8.1.2019. Viitattu 9.8.2022. (englanniksi)
5. ↑  Sähkö on nyt niin kallista, että yksi sähköyhtiö kaatui jo *Yle Uutiset*.  7.12.2021. Viitattu 10.3.2022.
6. ↑  Kukkonen, Laura: Lumo Energian asiakkaiden korvaukset vaakalaudalla, yhtiö lopetti neuvottelut viranomaisen kanssa *HS Visio*.  21.10.2022. Viitattu 23.10.2022.
7. ↑  Uusitalo, Kaisa: Kiista sähköyhtiö Lumo Energian ympärillä mutkistuu: Asiakkaat saattavat jäädä puille paljaille, viranomainen haluaa selvittää 40 miljoonan dollarin kohtalon *Yle Uutiset*.  21.10.2022. Viitattu 23.10.2022.
8. ↑  Sähköyhtiö Lumo Energia lopettaa toimintansa Iltalehti.fi
9. ↑  Norjalainen yhtiö ostaa kaatuneelta Lumo Energialta 40 000 suomalaista sähköasiakasta *Kauppalehti*.  9.8.2022. Viitattu 9.8.2022.
10. ↑  Ainakin osa Lumo Energian asiakkaista joutuu etsimään itselleen uuden sähköyhtiön *Yle*.  2.8.2022. Viitattu 9.8.2022.
11. ↑  Lumo Energia hakeutui konkurssiin *HS*.  8.11.2022. Viitattu 8.11.2022.
**Toimiala** on taloudellista toimintaa harjoittavan yrityksen tai ammatinharjoittajan pääasiallisen toiminnan perusteella määräytyvä elinkeinoluokka. Henkilön toimiala (elinkeino) määräytyy hänen työpaikkansa toimialan perusteella. Luokittelussa yritystoiminta ryhmitellään elinkeinohaaroihin ja nämä edelleen yhä pienempiin alaryhmiin. Toimiala voi määräytyä esimerkiksi tuotevalikoiman, tuotannon tai tuotteiden jakelutien perusteella. Toimialana voi olla vaikka metalliteollisuus, vähittäiskauppa tai koulutus. Luokittelussa pääasiallinen toiminta tarkoittaa työalaa, joka tuottaa suurimman taloudellisen arvonlisäyksen. Rahallisen arvon lisääntyminen voi tällöin olla vähemmänkin kuin puolet koko toiminnan tuottamasta arvonlisäyksestä.

Toimialaluokitus
----------------

Toimialat luetellaan toimialaluokituksessa. Suomessa Tilastokeskus käyttää kansallista Toimialaluokitus 2008 -nimistä luokkajakoa, jonka lyhenne on TOL 2008. Silloin kun taloudellisen toiminnan harjoittaja on monitoimialainen, luokittelusta tulee usein mutkikas. Näin käy varsinkin silloin, kun toimintoja on enemmän kuin kaksi, ne kuuluvat kahta useampaan toimialaluokkaan eikä minkään toiminnan arvo ylitä puolta arvonlisäyksen kokonaismäärästä.

Käytöstä poistuneen TOL 2002:n pohjana oli EU:n virallinen toimialaluokitus NACE 2002 (Classification of Economic Activities in the European Community). Kansainvälinen luokitus on ISIC (International Standard Industrial Classification of all Economic Activities). Pohjois-Amerikassa on käytössä NAICS (North American Industry Classification System).

Lähteet
-------

1. 1 2  *Suomalainen tietosanakirja,* Weilin+Göös 1989–1993, ISBN 951-35-4644-6, hakusana toimiala.
2. 1 2  *Spectrum,*WSOY 1976–1983, ISBN 951-0-07239-7, hakusana taloustilastot, osa 12, sivu 11.
3. ↑  Tilastokeskuksen määritelmät.

Aiheesta muualla
----------------

* Toimialaluokitus Tilastokeskus
* Työlliset toimialoittain, 15–74-vuotiaat Tilastokeskus
**Radomskon piirikunta** (puol. *powiat radomszczański*) on yksi Łódźin voivodikunnan piirikunnista. Sen väkiluku oli vuoden 2019 lopussa 112 644. Piirikunnan ainoa kaupunkikunta on hallintokeskus Radomsko. Kolmetoista maalaiskuntaa ovat Dobryszyce, Gidle, Gomunice, Kamieńsk, Kobiele Wielkie, Kodrąb, Ładzice, Lgota Wielka, Masłowice, Przedbórz, Radomsko, Wielgomłyny sekä Żytno ja niissä on kylien lisäksi kaksi kaupunkia; Kamieńsk ja Przedbórz.

Radomskon piirikunnan pinta-alasta 31,2 prosenttia oli metsän peitossa vuonna 2018.

Radomskon piirikunnan työttömyysaste oli vuoden 2018 lopussa 5,3 prosenttia.

Piirikunnan väestöpyramidi 2014.
Vuoden 2019 lopussa Radomskon piirikunnassa oli 112 644 asukasta, joista 51 prosenttia naispuolisia ja 49 prosenttia miespuolisia. Puolan väestönlaskennassa 2011 väkiluvun laskettiin olevan 117 593 ja sen ennakoidaan vuoteen 2050 mennessä pienenevän 88 321 asukkaaseen. Alle 18-vuotiaat muodostivat vuoden 2019 lopussa 16,8 prosenttia piirikunnan väestöstä, työikäiset 60,1 prosenttia ja eläkeikäiset 23,2 prosenttia väestön keski-iän ollessa 42,8 vuotta. Elävänä syntyneiden määrä oli vuonna 2019 yhteensä 972 lasta.

Lähteet
-------

1. 1 2 3 4 5 6 7 8 9 10  Powiat radomszczański w liczbach *Polska w liczbach*. Viitattu 4.11.2020. (puolaksi)
2. ↑  Beata Pokora – starosta kadencji 2018–2023 w: powiat radomszczański *PortalSamorządowy*. Viitattu 4.11.2020. (puolaksi)
3. ↑  Territorial units (Territorial units layout-pudotusvalikosta valittaessa vaihtoehto "Administrative units", sitten alle avautuvasta luettelosta kohta "Łódzkie") Puolan tilastokeskus. Viitattu 4.11.2020. (puolaksi, englanniksi)
4. ↑  Powiat radomszczański (PDF) Łódźin tilastokeskus. Viitattu 4.11.2020. (puolaksi)
5. ↑  Mniejszości narodowe i etniczne oraz społeczność posługująca się językiem kaszubskim wg powiatów w 2011 r. Puolan sisäministeriö. Viitattu 4.11.2020. (puolaksi)

Łódźin voivodikunnan lippu.Łódźin voivodikunta
**Pääkaupunki: Łódź**   

Aleksandrów Łódzki | Bełchatów | Biała Rawska | Błaszki | Brzeziny | Drzewica | Działoszyn | Głowno | Kamieńsk | Koluszki | Konstantynów Łódzki | Krośniewice | Kutno | Łask | Łęczyca | Łódź | Łowicz | Opoczno | Ozorków | Pabianice | Pajęczno | Piotrków Trybunalski | Poddębice | Przedbórz | Radomsko | Rawa Mazowiecka | Rzgów | Sieradz | Skierniewice | Stryków | Sulejów | Szadek | Tomaszów Mazowiecki | Tuszyn | Uniejów | Warta | Wieluń | Wieruszów | Zduńska Wola | Zelów | Zgierz | Złoczew | Żychlin

**Piirikunnat**   

Bełchatów | Brzeziny | Kutno | Łask | Łęczyca | Łowicz | Itäinen Łódź | Opoczno | Pabianice | Pajęczno | Piotrków | Poddębice | Radomsko | Rawa | Sieradz | Skierniewice | Tomaszów | Wieluń | Wieruszów | Zduńska Wola | Zgierz

**Kaupunkipiirikunnat**   

Łódź | Piotrków Trybunalski | Skierniewice
**Adventures of Lolo** on HAL Laboratoryn kehittämä pulma- ja toimintapeli, joka on julkaistu vuonna 1989 Nintendo Entertainment Systemille. Peli on osa Eggerland-sarjaa. Peli on ollut vuodesta 2007 alkaen saatavilla myös Wiin Virtual Console -palvelussa. Peliä on kuvailtu yhdeksi tyylilajinsa parhaista.

Juoni
-----

Eden on rakkauden ja rauhan maa, jonka pimeyden kuningas Egger aikoo tuhota. Tuhon estääkseen Edenin kuningas lähettää prinsessa Lalan ja Gentrylandin prinssi Lolon etsimään apua. Matkallaan Lala ja Lolo kuitenkin kohtaavat Eggerin, joka nappaa Lalan. Pelastaakseen Edenin ja Lalan prinssi Lolo lähtee pimeyden kuningas Eggerin linnaan, jota tämän johtamat hirviöt vartioivat. Vaikka Lolo ei ole kovin voimakas tai ketterä, hänellä on kuitenkin rohkeutta ja paljon kärsivällisyyttä. Linnassa häntä odottaa loputon määrä sokkeloita.

Pelaaminen
----------

Peli koostuu 50 erilaisesta huoneesta, joissa on kehystettyjä sydämiä, arkku ja hirviöitä. Pelaajan täytyy ohjata Loloa ja kerätä kaikki sydämet, jotta arkku aukeaa. Arkussa on aina jalokivi, jonka ottamalla saa viholliset katoamaan ja seuraavaan huoneeseen johtavan oven aukeamaan tai portaat ilmestymään. Jokaisesta sydämestä saa myös yhden taika-ammuksen, jolla hirviön voi taikoa munan sisään – hirviö kuitenkin pääsee pois munasta tietyn ajan kuluttua. Huoneissa saattaa olla myös erikoissydämiä, joista saa kaksi taika-ammusta. Sydämiä ei voi liikuttaa, mutta Lolo voi suojautua hirviöiden mahdollisilta hyökkäyksiltä seisomalla sydämien takana. Huoneissa on myös puita, kiviä ja kukkapenkkejä, jotka voivat myös suojata Loloa sydänten tavoin. Huoneissa oleva hiekka tekee kävelystä hitaampaa. Jokia voi ylittää työntämällä niihin munia, joiden päältä kävellä. Laavan yli pääsee vain erityisen sillan avulla. Silta tosin palaa vähitellen pois kuumuuden vuoksi.

Suojautuakseen hirviöiltä ja edetäkseen huoneissa pelaaja voi liikuttaa smaragdikuutioita. Smaragdikuutioilla voi myös rajoittaa hirviöiden liikkumista. Huoneissa saattaa olla myös nuolia, joiden päältä ei normaalisti voi kulkea vastakkaiseen suuntaan, mutta jotka voi ylittää kuitenkin sivulta. Työntämällä smaragdikuutioita tai munia voi nuolen ylittää vastakkaiseenkin suuntaan. Lisäksi nuolet on mahdollista kääntää erityisen voiman avulla. Nuolet eivät vaikuta hirviöiden liikkumiseen.

Vastaanotto
-----------

Mikrobitti antoi arvostelussaan pelille 78 pistettä sadasta.

Lähteet
-------

1. ↑  Wii-kly Update: Three New Classic Games Announced For Wii Shop Channel *Articles*.  6.8.2007. Games Industry.biz. Viitattu 27.12.2021. (englanniksi)
2. ↑  Slaven, Andy: *Video Game Bible, 1985-2002*, s. 92. Trafford Publishing, 2002. ISBN 978-1553697312. Teoksen verkkoversio. (englanniksi)
3. 1 2 3  Adventures of Lolo (Instruction Manual) *HAL Laboratory*. 1989. (englanniksi)
4. ↑  Adventures of Lolo (Cover) *HAL Laboratory*. 1989. (englanniksi)
5. 1 2  Adventures of Lolo Review *IGN*.  10.8.2007.  (englanniksi)
6. ↑  MikroBitti 4/91, Konsolaatikko-palsta

Aiheesta muualla
----------------

* *Adventures of Lolo* MobyGamesissa (englanniksi)
**Sun ice** oli jäätelövalmistaja Pietarsaaresta.

Historia
--------

Vuonna 1928 Oskar Sundell myi Pietarsaaren torilla ensimmäiset Suomessa kaupallisiin tarkoituksiin valmistetut jäätelöt.

Yhtiö aloitti valtakunnallisen markkinoinnin 1994 uuden tehtaan valmistuttua.

Saarioinen osti Sun Icen osakekannan vuonna 1997. Ostohetkellä yhtiön markkinaosuus oli lähes kahdeksan prosenttia. Liikevaihto oli vuonna 1996 50 miljoonaa markkaa, ja henkiilöstön määrä noin 50.

Sun Icen valikoimaan kuului vajaat 70 jäätelöä. Tunnetuimpia jäätelöitä olivat Muumi- sekä gourmetjäätelöt.

Saarioinen myi Sun Icen tuotemerkin Ingmanille vuonna 2002. Jäätelön valmistus jatkui Pietarsaaressa alihankintatyönä heinäkuuhun 2002 saakka, jonka jälkeen tuotanto siirtyi Ingmanille Sipooseen. Vuonna 2002 jäätelötehdas työllisti Pietarsaaressa 30 henkilöä.

Lähteet
-------

1. 1 2 3  Sun Ice -jäätelöt Saarioiselle *mtvuutiset.fi*.  01.07.1997. Viitattu 28.7.2019.
2. ↑  Saarioinen myy jää­te­lö­tuo­tan­ton­sa Ingmanille *kaleva.fi*.  25.1.2002. Viitattu 28.7.2019.
**Radłów** (saks. *Gemeinde Radlau*) on maalaiskunta (puol. *gmina wiejska*) Olesnon piirikunnassa Puolassa. Sen väkiluku oli vuoden 2019 lopussa 4 229. Olesnon piirikunnan asukkaista 6,6 prosenttia asuu Radłówin kunnassa ja piirikunnan pinta-alasta 12 prosenttia kuuluu Radłówin kuntaan.

Kylät Radłówin kunnassa ovat Biskupice, Kolonia Biskupska, Kościeliska, Ligota Oleska, Nowe Karmonki, Radłów, Sternalice, Wichrów sekä Wolęcin. Radłówin kunnan alueen läpi kulkevat valtatie 11 ja voivodikunnan tie 487. Se rajautuu Gorzów Śląskin, Krzepicen, Olesnon, Praszkan ja Rudnikin kuntiin. Radłówin pinta-alasta noin 59 prosenttia on maatalouskäytössä ja noin 36 prosenttia metsää.

Radłówin kunnan työttömyysaste oli vuoden 2018 lopussa neljä prosenttia.

Kunnan väestöpyramidi 2014.
Vuoden 2019 lopussa 51,4 prosenttia Radłówin asukkaista oli naispuolisia ja 48,6 prosenttia miespuolisia. Alle 18-vuotiaat muodostivat 17,1 prosenttia kunnan väestöstä, työikäiset 64,7 prosenttia ja eläkeikäiset 18,2 prosenttia väestön keski-iän ollessa 41,2 vuotta. Vuonna 2019 Radłówin kunnassa syntyi 40 lasta. Puolan vuoden 2011 väestönlaskennassa kunnan väestöstä 28,7 prosenttia oli saksalaisia, ja saksan kielellä onkin kunnassa virallisen avustavan kielen asema.

Lähteet
-------

1. ↑  Włodzimierz Kierat – wójt kadencji 2018–2023 w: gmina Radłów *PortalSamorządowy*. Viitattu 14.1.2021. (puolaksi)
2. 1 2 3 4 5 6 7 8  Gmina Radłów w liczbach *Polska w Liczbach*. Viitattu 14.1.2021. (puolaksi)
3. 1 2  Biły, Łukasz: Zweisprachige Gemeinden in Polen  24.9.2012. Verband der deutschen sozial-kulturellen Gesellschaften in Polen.  Arkistoitu 23.8.2020. Viitattu 14.1.2021. (saksaksi)
4. ↑  Gmina Radłów *Portal Regionalny i Samorządowy REGIOset*. Viitattu 14.1.2021. (puolaksi)
5. ↑  Gminy, w których udział mniejszości narodowych, etnicznych lub społeczności posługującej się językiem kaszubskim wsród ogółu mieszkańców stanowił w 2011 roku co najmniej 10% Puolan sisäministeriö. Viitattu 14.1.2021. (puolaksi)

Aiheesta muualla
----------------

* Kuvia tai muita tiedostoja aiheesta **Radłów** Wikimedia Commonsissa

* Gmina Wiejska Radłów Opolen tilastokeskus. (puolaksi)
Vihreän teen makuinen kakigōri
**Kakigōri** (jap. かき氷) on perinteinen japanilainen jälkiruoka. Kakigōria nautitaan usein kesällä. Kakigōreja myydään Japanissa monessa kahvilassa tai ravintolassa. Kakigōrit valmistetaan siirapista, jääpaloista ja muista aineista tyypistä riippuen. Kakigōreihin voidaan lisätä myös hedelmiä. Kakigōreitä voidaan myydä myös alkoholillisia versioita.

Historia
--------

Kakigōria tehtiin jo luultavasti 700-luvun lopulla, mutta se oli paljon niukempaa, koska silloin siihen ei lisätty jäätä.

1860-luvun lopulla kakigōriin ruvettiin lisäämään jäätä, mutta silloin kakigōri oli kallista, koska jää oli vielä silloin kallista. Myöhemmin 1860-luvulla jään hinnan laskemisen vuoksi ja se saavutti ylimystön lisäksi muun kansan. Tämä lisäsi kakigōrin suosiota erityisesti Japanissa.

Lähteet
-------

1. 1 2  
Japanese Kakigori: Take A Break From The Summer Heat *www.japanlivingguide.com*. Viitattu 14.1.2024. (englanniksi)
2. 1 2  Kakigori: Unlocking the Secrets of the Shaved Ice Delight! - Sakuraco *sakura.co*.  26.6.2023. Viitattu 14.1.2024. (englanniksi)
3. ↑  Kakigori: Unlocking the Secrets of the Shaved Ice Delight! - Sakuraco *sakura.co*.  26.6.2023. Viitattu 15.1.2024. (englanniksi)
**Pierrick Fédrigo** (s. 30. marraskuuta 1978 Marmande) on ranskalainen maantiepyöräilijä, joka edustaa UCI Continental Circuits -tasolla kilpailevaa Fortuneo-Vital Concept -tallia. 

Fédrigo voitti vuonna 2005 Ranskan maantieajomestaruuden yli puolentoista minuutin erolla Laurent Brochardiin. Seuraavana vuonna hän voitti Gapiin päättyneen 14. etapin Ranskan ympäriajossa ennen saman ajan saanutta Salvatore Commessoa. Vuonna 2008 Fédrigo voitti GP Ouest-France-kilpailun. Ranskan ympäriajossa 2009 hän voitti Pyreneillä ajetun yhdeksännen etapin kukistettuaan loppukirissä irtiottokumppaninsa Franco Pellizottin. Vuonna 2010 hän voitti Korsikalla ajetun Critérium International -etappikilpailun 1. etapin ja kokonaiskilpailun. Saman vuoden Ranskan ympäriajossa hän voitti loppukirissä Pauhun päättyneen 16. etapin. Vuoden 2012 kilpailussa hän voitti niin ikään Pauhun päättyneen 15. etapin.

Saavutuksia
-----------

2002
Tour du Limousin, 4. etapin ja nuorten kilpailun voitto
Paris–Correze, 3. etapin voitto
2003
Tour du Limousin, 2. etapin voitto
Tour de l'Avenir, 6. etapin voitto
2004
Tour du Limousin, kokonaiskilpailun ja 2. etapin voitto
2005
Dunkerquen neljän päivän ajo, kokonais- ja yhdistelmäkilpailun voitto
Cholet-Pays de Loire, voitto
Ranskan maantieajomestaruus
2006
Ranskan ympäriajo, 14. etapin voitto
Baskimaan ympäriajo, Metas Volantes -kilpailun voitto
Dunkerquen neljän päivän ajo, 4. etapin voitto
Tour du Limousin, kokonaiskilpailussa toinen, 1. etapin voitto
Route du Sud, kokonaiskilpailussa toinen
2007
Tour du Limousin, kokonaiskilpailun voitto
2008
GP Ouest-France, voitto
Katalonian ympäriajo, 3. etapin voitto
Dunkerquen neljän päivän ajo, kokonaiskilpailussa kolmas, 4. etapin voitto
2009
Dunkerquen neljän päivän ajo, 5. etapin voitto
Dauphiné Libéré, mäkikirikilpailun ja 6. etapin voitto
Ranskan ympäriajo, 9. etapin voitto, 16. etapilla kolmas
GP Ouest-France, toinen
2010
Critérium International, 1. etapin ja kokonaiskilpailun voitto
Ranskan ympäriajo, 16. etapin voitto
2011
Grand Prix Cycliste de Montréal, toinen
2012
Critérium International, kokonaiskilpailussa toinen, 3. etapin voitto
Ranskan ympäriajo, 15. etapin voitto
2013
Paris - Camembert, voitto
2015
Cholet-Pays de Loire, voitto

Lähteet
-------

* Pierrick Fédrigo trap-friis.dk-tietokannassa (englanniksi)
* Pierrick Fédrigo cyclingarchives.com-tietokannassa (englanniksi)

Aiheesta muualla
----------------

* Virallinen sivusto (ranskaksi)
* Esittely Bouygues Télécom -tallin sivulla (Arkistoitu – Internet Archive) (ranskaksi)
**Pierre Rolland** (s. 10. lokakuuta 1986 Gien) on ranskalainen maantiepyöräilijä. Hän aloitti Crédit Agricole -joukkueessa harjoittelijana syksyllä 2006 ja kilpaili tallissa ammattilaisena seuraavat kaksi vuotta. Hän siirtyi Bbox Bouygues Télécom -joukkueeseen 2009 ja edusti samaa tallia, nimeltään sittemmin Team Europcar, vuoteen 2015. Hän siirtyi 2016 yhdysvaltalaistalli Team EF Education First–Drapac p/b Cannondaleen. Vuodesta 2019 hän on edustanut Vital Concept-B&B Hotels / B&B Hotels p/b KTM -joukkuetta.

Ranskan ympäriajossa 2011 Rolland voitti Alpe d'Hueziin päättyneen 19. etapin. Hän voitti myös nuorten kilpailun. Vuoden 2012 kilpailussa hän voitti La Toussuireen päättyneen 11. etapin. Italian ympäriajossa 2017 hän voitti 17. etapin, jonka maalipaikkana oli Canazei.

Saavutuksia
-----------

Lähde: Cycling Archives

2006
Prix d'Armorique, voitto
2007
La Tropicale Amissa Bongo, 1. etapin voitto
Tour du Limousin, 2. etapin voitto
2008
Critérium du Dauphiné Libéré, mäkikirikilpailun voitto
2010
Circuit de Lorraine, 4. etapin voitto
2011
Ranskan ympäriajo, kokonaiskilpailussa 10:s, nuorten kilpailun voitto, 19. etapin voitto
2012
Étoile de Bessèges, 3. etapin voitto
Ranskan ympäriajo, kokonaiskilpailussa kahdeksas, 11. etapin voitto
2013
Circuit de la Sarthe, kokonaiskilpailun ja 4. etapin voitto
2014
Italian ympäriajo, kokonaiskilpailussa neljäs, 16. etapilla kolmas
Ranskan ympäriajo, kokonaiskilpailussa 11:s
2015
Vuelta a Castilla y León, kokonaiskilpailun ja 3. etapin voitto
Ranskan ympäriajo, kokonaiskilpailussa kymmenes, 18. etapilla toinen
2016
Ranskan ympäriajo, kokonaiskilpailussa 16:s
2017
Katalonian ympäriajo, sprinttikilpailun voitto
Italian ympäriajo, 17. etapin voitto, 11. ja 19. etapilla kolmas
Route du Sud, 3. etapin voitto
2018
Espanjan ympäriajo, 4. etapilla kolmas
2020
Le Tour de Savoie Mont Blanc, kokonais-, piste- ja mäkikirikilpailun sekä 3. etapin voitto
Ranskan ympäriajo, kokonaiskilpailussa 18:s, 12. etapilla toinen
2021
Ruandan ympäriajo, 6. etapin voitto
2022
Critérium du Dauphiné, mäkikirikilpailun voitto

Lähteet
-------

1. 1 2  Pierre Rolland *cyclingbase.com*.  Arkistoitu 15.1.2009. Viitattu 20.7.2011. (ranskaksi)
2. 1 2  Pierre Rolland *cyclingarchives.com*. Viitattu 8.5.2021. (englanniksi)
3. 1 2  Pierre Rolland *procyclingstats.com*. Viitattu 8.5.2021. (englanniksi)
4. ↑  Contador kahden vuoden pannaan, menetti Tourin ja Giron voitot *procycling.fi*.  6.2.2012.  Arkistoitu 9.2.2012. Viitattu 16.3.2012.
5. ↑  Sprints classification *cyclingnews.com*.  26.3.2017. Viitattu 26.3.2017. (englanniksi)
**Venäläis-tšetšenialainen ystävyysseura** on (ven. Общество российско-чеченской дружбы) on vuosina 2000–2006 toiminut järjestö, joka valvoi ihmisoikeuksia Tšetšeniassa ja Pohjois-Kaukasuksella. Järjestön päämaja oli Nižni Novgorodissa.

Järjestön puheenjohtaja Stanislav Dmitrievski tuomittiin 3. helmikuuta 2006 etnisen vihan lietsomisesta kahden vuoden ehdolliseen, kun järjestö oli julkaissut Aslan Mashadovin ja Ahmed Zakajevin lausuntoja. Järjestö sai viisi päivää aikaa erottaa Dmitrievski johtajan paikalta, mitä se ei tehnyt, jonka jälkeen se määrättiin suljettavaksi kahden kuukauden kuluessa. Laki ei-valtiollisista järjestöistä kieltää ekstremistmista tuomittujen toimisen kansalaisjärjestöjen johtopaikoilla. Korkein oikeus vahvisti päätöksen 23. tammikuuta 2007.

Varat järjestön toimintaan tulivat lähes täysin Euroopan unionilta, Yhdysvaltain hallituksen rahoittamalta National Endowment for Democracy -järjestöltä ja Norjan ulkoministeriöltä.

Toinen merkittävä järjestön johtaja oli toimittaja Oksana Tšelyševa. Järjestön toimintaa on pyritty jatkamaan eri keinoin, kuten Suvaitsevuuden tukisäätiö -järjestöllä sekä Helsingissä kotipaikkaansa pitävällä Venäjän ja Tšetšenian ystävyysseura -järjestöllä.

Lähteet
-------

1. ↑
2. ↑  [  Venäjän kieltämä Tšetšenia-seura hakee apua Suomesta, HS
**Valtion Pukutehdas Oy**, vuodesta 1995 **VPU Pukutehdas Oy**, oli Suomen valtion omistama vaatetustehdas Hämeenlinnassa. Se valmisti puolustusvoimien, poliisin ja palokuntien sekä muiden valtion laitosten työntekijöiden univormuja ja muita työasuja, sairaalatekstiilejä sekä äitiyspakkausten vauvanvaatteita tilausten perusteella. Suurimmillaan tehdas työllisti 350 ihmistä.

Valtion Pukutehdas perustettiin vuonna 1922. Suomen liityttyä Euroopan unioniin 1995 valtion vaate- ja varustetilaukset perustuivat kilpailutukseen, ja VPU Pukutehdas Oy:ksi yhtiöitetty tehdas joutui vaikeuksiin hintatasonsa takia. VPU pyrki parantamaan tilannetta keskittymällä vapaa-ajan vaatteiden valmistukseen Boreus-tuotemerkillä, mutta yrityksen toiminta loppui 2004 kun Boreus-toiminta ja myymälät myytiin Moduta Oy:lle ja koko muu henkilöstö irtisanottiin. Seuraavana vuonna VPU teki konkurssin. Moduta perusti Boreus Oy:n, joka hakeutui konkurssiin vuonna 2010 tehtyään koko ajan tappiota.

Pukutehtaan perinnettä yritti jatkaa Fin Brands -yrityksen omistaja Jaana Paavilainen (nyk. Villanen) tuotemerkillä Suomen Pukutehdas. Hän osti pukutehtaan koneet ja kaavat vuonna 2007, ja hänen yrityksensä valittiin suunnitteilla olleen Mannerheim-elokuvan pukujen valmistajaksi. Sitä varten ehdittiin ostaa kankaatkin, kunnes elokuvahanke yllättäen peruuntui.

VPU:n vanha tehdasrakennus purettiin 2017.

Lähteet
-------

1. 1 2 3  Ruonaniemi, Antti: Sotilaat, poliisit ja palomiehet pukenut Valtion Pukutehdas puretaan Hämeenlinnassa *Yle Uutiset*.  26.6.2017. Viitattu 24.9.2018.
2. ↑  1525/1994 : Laki Valtion pukutehtaan yhtiöittämisestä *Finlex*.  29.12.1994. Viitattu 25.9.2018.
3. ↑  VPU Pukutehdas Oy myynyt Boreuksen liiketoimintoineen Moduta Oy:lle  5.11.2004. Puolustusministeriö. Viitattu 25.9.2018.
4. ↑  Valtion pukutehtaan jatkaja konkurssiin *MTV3 - Uutiset*.  18.1.2010.  Arkistoitu 25.9.2018. Viitattu 25.9.2018.
5. ↑  Ollikainen, Milla: Reisiluu meni päreiksi – nyt Jaana Villanen kävelee halki Suomen *Seura*.  25.7.2017. Otavamedia. Viitattu 25.9.2018.
6. ↑  Lehrbäck, Minna: Suomen Pukutehdas elää sinivalkoisen sydämen uskosta *Yrittäjälinja - Yrittämisen ja työelämän erikoislehti*.  23.10.2008. Viitattu 25.9.2018.
7. ↑  Yritys *Suomen Pukutehdas*. Viitattu 25.9.2018.

Aiheesta muualla
----------------

* Manninen, Markus & Schulman, Sari: *Aulangontie 1, Valtion pukutehdas : Rakennushistoriaselvitys*. Arkkitehtitoimisto Schulman Oy, 2013. Teoksen verkkoversio.
**Cavallini & Shrty** on helsinkiläinen hip hop -duo, joka yhdistelee musiikissaan R&B:ta, Afroa ja melodista trappia. Duo tunnetaan parhaiten kappaleestaan "16v", jossa on mukana Gettomasa.

Cavallini & Shrty levytti aiemmin Monsp Recordsilla ja julkaisi vuonna 2018 EP:n *Afro finska*. Duo kiinnitettiin PME Recordsille syksyllä 2018 ja marraskuussa 2018 julkaistiin duon toinen EP *Vaihost sisää*. Debyyttialbumi *10/10* julkaistiin helmikuussa 2020.

Cavallinin rikossyyte
---------------------

Cavallini eli oikealta nimeltään **Mohamud Yahue Mahdi** on Helsingin käräjäoikeudessa asetettu syytteeseen tapon yrityksestä. Syytteen mukaan Kurdish Mafia -katujengin, johon Cavallini kuuluu, toinen johtohahmo, räppäri Milan Jaff oli yhdessä Cavallinin kanssa yrittänyt tappaa espoolaisjengi L-Cityn jäseniä. Syytteen mukaan Jaff ja Cavallini olivat ampuneet aseella noin kymmenen laukausta kohti omakotitaloa, jossa oli käynnissä juhlat. Tapon yrityksen lisäksi Cavallinia syytetään myös ampuma-aserikoksesta, törkeästä ryöstöstä, törkeästä vapaudenriistosta, huumausainerikoksesta ja törkeästä henkeen tai terveyteen kohdistuvan rikoksen valmistelusta. Hänelle vaaditaan teoista seitsemää vuotta vankeutta. 

Jaff ja Mahdi Mohamud suunnittelivat myös väkivaltaista iskua Helsingin ravintola Kaivohuoneelle vuoden 2021 lokakuussa. Mukana suunnittelussa oli myös muita helsinkiläisjengiläisiä. Iskun kohteena oli espoolainen jengi ja sen johtohahmona pidetty räppäri. 31. toukokuuta 2022 26-vuotias Mahdi Mohamud tuomittiin yhdeksän vuoden ehdottomaan vankeuteen. Tuomio annettiin tapon yrityksestä, ampuma-aserikoksesta, törkeästä ryöstöstä, törkeästä vapaudenriistosta, huumausainerikoksesta ja törkeän henkeen tai terveyteen kohdistuvan rikoksen valmistelusta. Oikeus kovensi tuomioita, koska rikokset oli tehty osana järjestäytynyttä rikollisryhmää.

Lähteet
-------

1. 1 2  Aflecht, Tuomas: Cavallini & Shrty julkaisivat uransa parhaimman tuotoksen *Rumba*. Viitattu 6.2.2021.
2. ↑  Cavallini & Shrty *PME Records*.  Arkistoitu 14.2.2021. Viitattu 6.2.2021.
3. ↑  Milan Jaffin rikoskumppaniksi syytetty mies on suosittu rap-artisti Cavallini – syytetään tapon yrityksestä *Ilta-Sanomat*.  22.3.2022. Viitattu 22.3.2022.
4. ↑  Katujengin johtohahmoina pidetyille räppäreille kovat tuomiot: Milan Jaffille kymmenen vuotta vankeutta, Cavallinille yhdeksän *Yle Uutiset*.  31.5.2022. Viitattu 3.6.2022.
**The New Barbarians** oli englantilainen rockyhtye, joka toimi vuonna 1979. Yhtyeen perusti The Rolling Stones -kitaristi Ron Wood, joka oli samana vuonna julkaissut soololevynsä *Gimme Some Neck*. Muut jäsenet olivat Stones-kitaristi Keith Richards, bassokitaristi Stanley Clarke, kosketinsoittaja Ian McLagan, rumpali Ziggy Modeliste ja saksofonisti Bobby Keys. Laulusolisteina toimivat Wood ja Richards.

Yhtye sai nimensä Neil Youngin kutsuttua sen jäseniä pelkiksi barbaareiksi. "New" lisättiin, koska Barbarians-niminen yhtye oli jo olemassa.

Yhtye soitti ensimmäisen konserttinsa Kanadan Torontossa 22. huhtikuuta 1979 The Rolling Stonesin lämmittelijänä. Toista konserttia Kanadassa seurasi 18 konserttia käsittänyt Yhdysvaltain-kiertue. Konserttien kappalelistaan kuului Ron Woodin omaa tuotantoa, vanhempaa rock and rollia, bluesia ja countrya sekä joitain Rolling Stonesin kappaleita.

Jotkut yhtyeen promoottorit mainostivat konsertteja väittämällä, että niissä nähtäisiin vierailevia tähtiä kuten Mick Jagger, Bob Dylan ja Jimmy Page. Milwaukeessa syttyneen yleisömellakan yhteydessä poliisi pidätti 81 pettynyttä katsojaa. Vaikka konserteissa oli hyvin yleisöä, kiertue ei tuottanut voittoa, sillä yhtye eleli hyvin tuhlaavaisesti.

Amerikasta palattuaan yhtye esiintyi vielä Knebworthin rockfestivaalilla elokuussa 1979 Led Zeppelinin lämmittelijänä. Sen jälkeen yhtyeen jäsenet palasivat kukin omille urilleen.

Yhtye ei julkaissut toimintansa aikana yhtään albumia. Vuonna 2006 Ron Woodin levymerkki Wooden Records julkaisi taltioidusta konserttimateriaalista tupla-CD:n *Buried Alive: Live in Maryland*.

Lähteet
-------

1. 1 2 3 4  David Browne: New Barbarians: Inside Rolling Stones’ Wild Seventies Spin-Off *Rolling Stone*.  16.2.2017. Viitattu 14.9.2019.
2. 1 2 3 4 5  40 Years Ago: Keith Richards and Ron Wood Form the New Barbarians *Ultimate Classic Rock*. Viitattu 14.9.2019.
Huberin entinen pääkonttori Robert Huberin tiellä Vantaalla. Rakennuksessa toimii nykyisin vastaanottokeskus.
Huberin tehtaan työntekijöitä Helsingissä 1910-luvulla
**Vesijohtoliike Huber** oli sveitsiläissyntyisen Robert Huberin Helsinkiin 1800-luvun lopulla perustama yritys. Yritys aloitti tällä nimellä toimintansa vuonna 1891, jolloin vuonna 1879 perustettu Helsingin Vesi
johtokonttori vaihtoi nimeä.

Robert Huber ja hänen yrityksensä oli mukana useiden suomalaisten kaupunkien ensimmäisissä vesilaitoshankkeissa :

* Helsinki (1876) - suomen ensimmäinen vesijohtolaitos
* Tampere (1882)
* Turku (1903)
* Hämeenlinna (1910)
* Sortavala (1914)

Huber oli vesi- ja lämpöjohtoalan asennus- ja tukkuliike. Sillä oli 1960-luvulla eri puolilla Suomea 19 sivuliikettä. Sen 1955 suurasiakkaita varten perustettu tytäryhtiö Oy Huberko Ab oli vesi- ja lämpöjohtoalan tukkuliike ja öljypoltintehdas.

Äitinsä puolelta Huberin sukuun kuuluva vuorineuvos Claes Wahlberg kehitti toimikaudellaan Huberista alan johtavan yrityksen.

Yrityksen osti vuonna 1995 YIT, ja se on nykyisin osa YIT:sta vuonna 2013 irronnutta Caverion-konsernia.

Sanontoja
---------

Yrityksen nimi muodostui jopa synonyymiksi vedelle kansankielessä. Vettä kutsuttiin *huuperiksi*, ja sitä käytettiin sanonnoissa, esimerkiksi puhuttiin "huuperin kaljasta" (vesijohtovesi) tai vielä yleisemmin vedestä: "juakka huuperi vaa, kyll sitä kaivos piissa" .

Lähteet
-------

1. ↑  Petri S. Juuti, Tapio S. Katko & Riikka P. Rajala: SATA VUOTTA VESIHUOLTOA Suomessa 1917-2017 (PDF) Tampere:  Tampere University Press. Viitattu 30.7.2020.
2. ↑  Otavan Iso tietosanakirja, Otava 1968, osa 3, p.
3. 1 2  Ilkka Nummela: Vuorineuvos Claes Wahlberg (1917–1999). *Suomen talouselämän vaikuttajat* -verkkojulkaisu (maksullinen). 5.9.2008. Suomalaisen Kirjallisuuden Seura. viitattu 23.1.2013
4. ↑  Yit Yritystarina (Arkistoitu – Internet Archive)
5. ↑  Riitta Eronen: Slangin pikkujättiläinen *Kielikello*.  2001. Viitattu 30.7.2020.
6. ↑  Arja Piispa: Satu Huber *Suomen kuvalehti*.  1998. Viitattu 30.7.2020.

Kirjallisuutta
--------------

* Norrmén, G. W.: *Oy Huber Ab 1879–1979.* Helsinki 1979.
* Waselius, Gunnar: *Oy Vesijohtoliike–Huber Ab 1879–1954*. Helsinki: Vesijohtoliike–Huber, 1954.

Aiheesta muualla
----------------

* Huberista Pörssitiedon nettisivuilla
Pannukakkujäitä läntisellä Itämerellä.
**Pannukakkujää** (< engl. *pancake ice*) on eräs jään muoto, joka esiintyy pyöreinä, litteinä levyinä, joissa on usein matala reuna.

Pannukakkujäät voivat valtamerillä olla jopa kymmenen sentin paksuisia ja usean metrin levyisiä.

Suomen ympäristökeskuksen hydrologi Esko Kuusiston mukaan pannukakkujäitä voi muodostua lähes kaikkiin akanvirtoihin. Suuret ajelehtivat sohjolautat hajoavat veden pyörteissä pienemmiksi palasiksi, jotka alkavat kiertää itsensä ympäri ja pyöristyvät. Reunat syntyvät muihin sohjon osiin törmäämisestä. Mikäli tulee pakkanen, pyöreät sohjolevyt jäätyvät pannukakkujääksi. Kuusisto arvioi pannukakkujään eliniäksi muutamia kuukausia.

Lähteet
-------

1. ↑  Honkasalo, Sari: Pannukakkujäätä Mynäjoessa *Vakka-Suomen Sanomat*.  10.11.2019.  Arkistoitu 15.1.2020. Viitattu 15.1.2020.
2. ↑  Vesa, Mikko: Kiiminkijokeen ilmestyi kymmeniä jäärieskoja – Hydrologi: Kyse pannukakkujäistä *Ilta-Sanomat*.  23.11.2015. Viitattu 15.1.2020.

Aiheesta muualla
----------------

* Kuvia tai muita tiedostoja aiheesta **Pannukakkujää** Wikimedia Commonsissa
Yhtiön logo.
**Getinge** on ruotsalainen yritys, joka on erikoistunut toimittamaan life science -ratkaisuja, kuten lääketieteellisiä laitteita ja steriloijia, joita käytetään leikkaussaleissa ja tehohoitoyksiköissä. Sillä on toimistoja 40 maassa ympäri maailmaa, ja se listattiin Tukholman pörssin vuonna 1993. Tytäryhtiö Arjo AB erotettiin vuonna 2017 ja jaettiin osakkeenomistajille.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Getinge**.
* Viralliset kotisivut
* Getinge Finland Oy

|  |  |  |  |  |  |
| --- | --- | --- | --- | --- | --- |
| 

| * n
* k
* m
Ruotsi OMX Stockholm 30 |
| --- |
|  |
| 
* ABB
* Alfa Laval
* Assa Abloy
* Astra Zeneca
* Atlas Copco
* Autoliv
* Boliden
* Electrolux
* Ericsson
* Essity
* Evolution
* Getinge
* Hexagon
* Hennes & Mauritz
* Investor
* Kinnevik
* NIBE Industrier
* Nordea Bank
* Sandvik
* SBB
* SCA
* SEB
* Sinch
* Sv. Handelsbanken
* SKF
* Swedbank
* Tele2
* Telia Company
* Volvo

 |
|  |
| Päivitetty: 5. tammikuuta 2024 |

 |
**Brock Faber** (s. 22. elokuuta 2002 Maple Grove, Minnesota, Yhdysvallat) on yhdysvaltalainen jääkiekkoilija. Faber edustaa NHL-joukkue Minnesota Wildia. [[Los 
Angeles Kings]] varasi hänet toisella kierroksella 45. varausvuorolla vuoden 2020 NHL:n varaustilaisuudessa. Heinäkuussa 2022 Kings kauppasi Faberin ja ensimmäisen kierroksen varausvuoron vuoden 2023 NHL:n varaustilaisuudessa Wildiin vaihdossa Kevin Fialaan. Ennen NHL-uraansa hän pelasi USA Hockey National Team Development Program-ohjelmassa ja Minnesotan yliopiston joukkueessa.Hänen pelipaikkansa on puolustaja ja hänen kätisyytensä on oikea. Faber on pelannut 40 NHL:n runkosarjan ottelua. Näissä otteluissa hän on tehnyt kaksi maalia ja 17 syöttöä eli 19 tehopistettä. Faber on pelannut kuusi NHL:n pudotuspelien ottelua ilman tehopisteitä. Faber kuului Yhdysvaltain joukkueeseen alle 20-vuotiaiden MM-kilpailuissa vuosina 2021 ja 2022. Faber kuului Yhdysvaltain joukkueeseen Pekingin talviolympialaisissa 2022. Olympiaturnauksen neljässä ottelussa hän syötti yhden maalin.

Lähteet
-------

1. ↑  Brock Faber The Internet Hockey Databasessa (englanniksi)
**Mediverkko** on suomalainen sosiaali- ja terveyspalveluyritys, joka toimii yhteistyössä julkisen sektorin kanssa. Mediverkon palvelut kattavat perusterveydenhuollon, suun terveydenhuollon, vanhusten hoivan ja lastensuojelun. Henkilöstöpalveluiden ja ulkoistusten lisäksi Mediverkko toimii kuluttajamarkkinoilla hoivan ja suun terveydenhuollon alalla.

Mediverkko on toimialallaan yksi nopeimmin kasvaneista yrityksistä Suomessa, ja se työllistää lähes 2 000 sosiaali- ja terveydenhuollon ammattilaista. Liikevaihto vuonna 2013 oli lähes 100 miljoonaa euroa.

Mediverkon suurimmat omistajat ovat yrityksen johto, perustajalääkärit, avainhenkilöstö, Keskinäinen Eläkeyhtiö Varma, Keskinäinen Eläkevakuutusyhtiö Ilmarinen sekä joukko yksityishenkilöitä.

Osaksi Mehiläistä
-----------------

Mediverkko ja Mehiläinen yhdistyivät tammikuussa 2015. Uuden yhtiön toimitusjohtaja on Mediverkon perustajaosakas ja toimitusjohtaja Janne-Olli Järvenpää.

Lähteet
-------

1. 1 2 3  Mediverkko Talous (Arkistoitu – Internet Archive) (suomeksi)
2. 1 2 3  Mediverkko Yritys (Arkistoitu – Internet Archive) (suomeksi)
3. ↑  Seija Holtari: Terveystalous 2012.  *Talouselämä*, 36/2012, s. 29.  Talentum Oyj.
4. ↑  Mehiläinen: Mehiläinen ja Mediverkko yhdistyvät terveys- ja sosiaalipalvelualan suunnannäyttäjäksi *mehilainen.fi*.  18.11.2014.  Arkistoitu 27.11.2020. Viitattu 18.11.2014.

Aiheesta muualla
----------------

* Kotisivut
**Syanuurikloridi** (C3Cl3N3) on heterosyklinen orgaaninen yhdiste. Yhdistettä käytetään runsaasti orgaanisen kemian synteeseissä valmistettaessa muun muassa lääkkeitä, maatalouskemikaaleja ja väriaineita.

Ominaisuudet
------------

Huoneenlämpötilassa syanuurikloridi on valkoista kiteistä ainetta. Yhdiste ei liukene veteen, mutta vesi hydrolysoi sen syanuurihapoksi. Yhdiste liukenee useisiin orgaanisiin liuottimiin muun muassa dietyylieetteriin, asetoniin, asetonitriiliin, kloroformiin ja aromaattisiin liuottimiin. Syanuurikloridi on elektrofiilista ja reagoi useiden nukleofiilien kanssa. Reaktio alkoholien ja fenolien kanssa johtaa syanuraattiestereihin, ammoniakki reagoi melamiiniksi, amiinit melamiinijohdannaisiksi ja tiolit tiosyanuraateiksi. Karboksyylihapot reagoivat syanuurihapon kanssa muodostaen happoklorideja ja amideista muodostuu nitriilejä.

Valmistus ja käyttö
-------------------

Syanuurikloridia valmistetaan vuosittain yli 100 000 tonnia. Tyypillisin valmistusmenetelmä on johtaa kuivaa syanogeenikloridia yli 300 °C:n lämpötilassa aktiivihiilellä täytettyyn reaktoriin ja lisäksi reaktorissa voi olla metallisuoloja promoottoreina. Tässä lämpötilassa syanogeenikloridi trimerisoituu syanuurikloridiksi. Pienessä mittakaavassa syanuurikloridia voidaan valmistaa syanuurihapon ja fosforipentakloridin välisellä reaktiolla.

Syanuurikloridi on halpaa ja monikäyttöistä, minkä vuoksi se on yksi yleisimmin käytetyistä ja runsaimmin valmistetuista heterosyklisistä yhdisteistä. Syanuurikloridista valmistetaan muun muassa lääkkeitä, väriaineita, maatalouskemikaaleja, kuten rikkaruoho- ja hyönteismyrkkyjä, melamiinia ja melamiinijohdannaisia, optisia kirkasteita, muovien pehmentimiä ja ristisilloittajia, hapettumisenestoaineita ja raskasmetallien kelatoijia.

Lähteet
-------

1. ↑  Cyanuric chloride – Substance summary *PubChem*. NCBI. Viitattu 3.1.2017.
2. 1 2 3 4 5 6  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 897–898. Helsinki: Consalen Consulting, 2009. ISBN 978-952-92-5627-3.
3. 1 2 3  John Wojtowicz: *Cyanuric and Isocyanuric Acids, Kirk-Othmer Encyclopedia of Chemical Technology*, John Wiley & Sons, New York, 2004. Viitattu 3.1.2017
4. 1 2 3  Klaus Huthmacher & Dieter Most: *Cyanuric Acid and Cyanuric Chloride, Ullmann's Encyclopedia of Industrial Chemistry*, John Wiley & Sons, New York, 2000. Viitattu 3.1.2017
5. 1 2 3  Thomas Scott, Mary Eagleson: *Concise encyclopedia chemistry*, s. 292. Walter de Gruyter, 1994. ISBN 978-3110114515. (englanniksi)
6. 1 2  Klaus Weissermel, Hans-Jürgen Arpe: *Industrial organic chemistry*, s. 46–47. Wiley-VCH, 2003. ISBN 978-3-527-30578-0. (englanniksi)
Pompejin palaestra eli harjoituskenttä.
**Palaestra** (lat.) eli **palaistra** (m.kreik. παλαίστρα < *pale*, "paini"; myös *palestra*) oli antiikin Kreikassa ja Roomassa nuorten miesten urheilu- ja taisteluharjoituskenttä, erityisesti painipaikka ja painikoulu. Siellä harjoitettiin painin lisäksi muun muassa nyrkkeilyä. Palaestroilla alettiin harrastaa myös henkistä kasvatusta 400-luvulta eaa. alkaen. Palaestroja oli sekä erikseen että gymnasionien osina, joissa niillä oli keskeinen osa. Arkkitehtonisen muotonsa se sai hellenistisellä ajalla. Nelikulmaisen hiekkakentän kaikilla sivuilla sijaitsivat pylväshallit, joiden katetuissa osissa oli peseytymis- ja pukeutumistilat.

Tunnettuja palaestroja
----------------------

* Diogeneion, Ateena
* Graniittipalaistra, Delos
* Palaistra, osa Delfoin gymnasionia, Delfoi
* Palaistra, Olympia
* Palaestra, Pompeji

Lähteet
-------

1. 1 2  Castrén, Paavo & Pietilä-Castrén, Leena: *Antiikin käsikirja*, s. 394. 3. painos. Helsinki: Otava, 2006. ISBN 978-951-1-12387-3.
2. 1 2  *Otavan iso tietosanakirja*. Osa 6, palsta 867, hakusana palestra. Helsinki: Otava, 1963.
**Aurinkovuori** on Asikkalassa Päijät-Hämeessä sijaitseva toiseen Salpausselkään kuuluva harjumuodostuma, joka on korkeimmillaan noin 80 metriä Päijänteen ja Vesijärven pintojen korkeudesta.

Kasvillisuus ja eläimistö
-------------------------

Aurinkovuorella on muun muassa muinaisrantoja sekä jyrkkiä rinteitä. Aurinkovuoren puusto on pääasiassa mäntyä, mutta lehtipuita, kuusia ja puolilehtojakin löytyy. Näin ollen kasvilajeja löytyy runsaasti, esimerkiksi harvinaista alppivuokkoa esiintyy Aurinkovuorella. Aurinkovuori onkin kasvistollisesti monipuolisimpia harjuja Hämeessä. Lintulajeista muun muassa kehrääjiä sekä pikkulepinkäisiä esiintyy Aurinkovuorella.

Retkeilymahdollisuudet
----------------------

Aurinkovuoren ulkoilualueella on yhteensä viisi eripituista ulkoilureittiä. Näistä 3 ja 7,5 kilometrin reitit ovat valaistuja kun taas 10, 12 ja 15 kilometrin reitit ovat valaisemattomia. 3 kilometrin reitillä on mahdollista pysähtyä näköalapaikalle, josta on kaunis näkymä Päijänteelle. Reitillä on mahdollista vierailla myös Asikkalan Tallukkajalkojen pystyttämällä laavulla, joka valmistui vuonna 2001. Myös Aurinko-Ilves-reitti kulkee Aurinkovuoren kautta.

Lähteet
-------

1. ↑  Aurinkovuori Ympäristö.fi:ssä
2. ↑
3. 1 2  Aurinkovuoren reitit Asikkalan sivuilla (Arkistoitu – Internet Archive)
4. ↑  Laavun esittely Asikkalan Tallukkajalkojen sivuilla (Arkistoitu – Internet Archive)